Sektion Kuchikäschtli – "Dorfgschichta"
Il disc dal mais – proponì dal Battaporta dal Radio Rumantsch

Da David Spinnler

Rennie, Stimpee e Claud, trais giuvens rappunzs da Cuira e conturns, els èn la Sektion Kuchikäschtli. Para ch'els sa regordan bain da lur uffanza, cura che lur mammas raquintavan anc or dal cudesch dad Ursin ed als mussavan ils maletgs dad Alois Carigiet. Quella tradiziun chatt'ins en mintga cas sin il cover da la schibetta Dorfgschichta – la schibetta dals rappunzs Sektion Kuchikäschtli. Ma i resta intschert tge che Ursin haja pers sin questa schibetta.Forsa vulan ils Kuchikäschtlis vender la schibetta be a turists?
Il rap da Kuchikäschtli è svizzer – ils beats e scratchs èn dentant pli perfetgs che il rap. En il toc "Ächta Rap" di il rappunz Rennie "Im Hip-Hop Business muass ma ständig unter Druck schaffa..." – che el fiss segiramain ritg, sch'ins pudess far chadainas da perlas cun daguts da suaditsch. Jau di: Rennie duai mo suar anc in zichel, sch'el vul far rap cun pli grond success. Spooman – l'auter rappunz grischun dals conturns da Cuira – quel è gia plinavant cun sia art rappunz. Tar Rennie ha ins mintgatant l'impressiun ch'el chantass pli gugent ils pleds che d'als rapar.
La schibetta Dorfgschichta da Sektion Kuchikäschtli n'è betg rap dad emprima qualitad – ma i cunvegn da tadlar ina giada l'entschatta dad in project che pudess daventar bun. – Sche il rappunz Rennie è pront da suar anc in zichel!

Disc: Sektion Kuchikäschtli – "Dorfgschichta" – Dialog Records